Svend Auken (S), 2003-03-12:
Jeg vil gerne sige tak til miljøministeren for de mange pæne ord, han sagde om den hidtidige indsats på klimaområdet.
Jeg vil også gerne sige, at det kunne hr. Vesselbo - i stedet for sin lidt svulstige hang til at nedgøre modstandere - med fordel have lyttet efter.
Jeg vil gerne sige tak til økonomi- og erhvervsministeren for en saglig gennemgang af det nye kvotesystem i EU, som vi også er varme tilhængere af.
Over for den måske største udfordring på miljøområdet, vi er stillet over for som menneskehed, nemlig klimaforandringsproblemerne, oplever vi VK-planen som en kapitulation og desværre også som et totalt brud med den hidtidige danske klimaindsats og en torpedo mod den brede enighed om klimapolitikken, vi hidtil har haft, som omfattede alle partier bortset fra Dansk Folkeparti, som jo aldrig har anerkendt, at der overhovedet var et problem med hensyn til klimaforandringer.
VK-planen afvikler størstedelen af den nationale indsats i Danmark, og det betyder naturligvis, samtidig med at man giver lods for eksporten osv., at problemerne vokser.
Da regeringen tiltrådte i sin tid, var det samlede danske udslip af klimagasser under 70 mio. t. Det vil selv med en meget optimistisk beregning nærme sig 80 mio. t i 2010, og det vil sige: Vi reducerer ikke, vi øger udslippet.
Den manko, vi står over for, er derfor også voksende.
Den var knap 2 mio. t i 2001-oversigten udarbejdet af Energistyrelsen; nu er den vokset til mere end det tidobbelte, også selv om vi ikke tager hensyn til de særlige problemer omkring basisåret. Som planen jo meget ærligt fortæller det, skyldes det, som fru Anne Grete Holmsgaard har været inde på det, at den kulbaserede eleksport får lov at vokse uhæmmet, og at en lang række nationale initiativer er sat i stå - det har vi jo allerede været inde på - naturligvis med det resultat, at den nationale indsats svækkes, de økonomiske virkemidler svækkes, forsknings- og udviklingsindsatsen er kraftigt reduceret, udbygningen af vindkraft til havs er foreløbig sat i stå, biogasudbygningen er gået i stå, indsatsen på energibesparelser er faldet, og det til trods for, at der er gigantiske gevinster også industrielt og arbejdspladsmæssigt at hente på disse områder.
VK-planen sætter ikke nøjagtige måltal op, men ser man på den meget begrænsede liste, der er opført i planen over de projekter, man opsætter, som har et stort CO2-potentiale, og som samtidig opfylder regeringens, eller man skulle måske sige Finansministeriets budgetkrav, så skal, hvis man regner på den måde, 83-87 pct. af de fremtidige reduktionskrav opnås i udlandet.
Det bliver især køb af varm luft fra Rusland og Ukraine.
Alene i Rusland er der som bekendt 1 mia. t varm luft, og det skal ses i forhold til, at f.eks. Europas samlede reduktionsforpligtelse er på 350 mio. t. Danmark har hele vejen igennem, som jeg har sagt det tidligere, kæmpet for at begrænse opfyldelsen af klimaforpligtelsen gennem varm luft.
Vi accepterede det - det er rigtigt - i Kyoto for at få amerikanerne med og for at få amerikanerne med til at reducere.
Nu står amerikanerne udenfor, og derfor er det selvfølgelig en kæmpetrussel mod hele Kyotosystemet.
Kyoto giver mulighed for at bruge disse midler, men al anstændighed og al hidtidig dansk politik har været, at man skulle afholde sig fra det, for det her drejer sig jo ikke bare om tal, det drejer sig om realiteter.
Reducerer man, eller reducerer man ikke?
VK-planen vil reducere Danmark fra at være et foregangsland helt fremme i første frontlinje til en status som bagstræberisk nation i bunden af 3. division.
Vores udslip vil vokse, vores nationale indsats vil blive sat i stå.
Energiudvalget har nylig været på besøg i Bruxelles og i Bonn, og det spørgsmål, der blev gentaget igen og igen, var: Når I har haft så succesrig en politik, hvorfor bremser I den så selv?
VK-planen tager endelig ikke hensyn til, at der også skal reduceres efter 2012.
Planen indrømmer jo selv, at hvis man forudsætter store reduktioner efter 2012, så er kvotehandel et meget dårligt instrument til at sikre det.
Vi skal i gang med denne opstilling.
Regeringen har sagt, at dens plan er udtryk for mest miljø for pengene.
Vi kan ikke se andet, end at der overhovedet ikke er miljøgevinster knyttet til denne plan.
Det er intet miljø for pengene.
Det er penge ud ad vinduet og ikke penge til gavn for miljøet.
Jeg skal til sidst på vegne af Socialdemokratiet, SF, Det Radikale Venstre, Enhedslisten og Kristeligt Folkeparti fremsætte følgende:
Forslag til vedtagelse »Folketinget opfordrer regeringen til at videreføre en langsigtet og sammenhængende klimapolitik, der - fører til reelle reduktioner i udslippet af drivhusgasser i Danmark, - tager udgangspunkt i, at der skal ske yderligere reduktioner i udslippet af drivhusgasser i perioderne efter 2008-12, og at klimapolitikken derfor baseres på virkemidler - både i Danmark og i udlandet - der fører til reelle reduktioner i udslippet af drivhusgasser, - understøtter og styrker den hjemlige udvikling og produktion af VE-teknologier og energibesparelser, - sikrer, at den hjemlige fordeling af kvoter tilrettelægges, så den favoriserer rene energiteknologier og belønner hidtidig indsats for at fremme disse, og - styrker Danmarks forsyningssikkerhed ved at arbejde for stigende uafhængighed af fossile brændstoffer.«